SA op hoë gereedheid vir 11 terroristeArgieffoto: btcfeed.net Die Verenigde Nasies (NV) se veiligheidsraad het Suid-Afrika gewaarsku om op die uitkyk te wees vir 11 internasionale terroriste wat kan besluit om die land as hul operasionele basis te gebruik, het The Times Vrydag berig. Die koerant berig die terroriste het bande met Al-Kaïda en die Islamitiese Staat (IS). Volgens ŉ proklamasie in vandeesweek se Staatskoerant bestaan die groep uit finansiers, werwers en logistieke ondersteuners van die terreurgroepe. Die 11 mans en vroue is van Noorweë, Saoedi-Arabië, Koeweit en Irak. Hussein Solomon, senior politieke professor aan die Universiteit van die Vrystaat, het aan die koerant gesê Suid-Afrika word al sedert die 1990’s deur wêreldwye terreurnetwerke gebruik. “Al-Kaïda het ŉ teenwoordigheid hier sedert 1997,” het Solomon gesê. “Teen 1995 was daar vyf Hezbollah-kampe in Suid-Afrika. Die lys van berugte persone uit die terrorisme onderwêreld in Suid-Afrika raak al hoe langer.”